Varga Mihály nemzetgazdasági miniszter szerint alapvető változások előtt áll a Nemzeti Adó- és Vámhivatal, de van, ami nem változik.

Tállai egyszerre négy pozícióval büszkélkedhet, amellett, hogy országgyűlési képviselő (aminek az okáról itt írtunk), soroljuk:

a Nemzetgazdasági Minisztériumon belül Varga Mihály miniszterhelyettese,

a tárca parlamenti államtitkára,

adóügyekért felelős államtitkár lesz és

az adóhivatal első embere is.

Már Vida Ildikó távozása után lehetett arról tudni, hogy a NAV-ot átszervezik, az adóügyek az NGM-hez kerülnek, amit egy önálló államtitkárság fog felügyelni. A változások január elsején lépnek majd életbe, a végső döntést a kormány hozza meg a szervezet átalakításáról, de Varga már hétfőn bejelentette Tállai érkezését.

A miniszter akkor úgy fogalmazott, a politikus rendelkezik azokkal a szakmai tapasztalatokkal, amelyek alkalmassá teszik őt az átalakítás és a későbbi működés felügyeletére.

Az elérhető önéletrajza szerint (itt és itt) Tállainak közgazdász, üzemgazdász, adótanácsadó és könyvvizsgáló végzettsége van, tanulmányait a Pénzügyi és Számviteli Főiskolán folytatta.

Nyelvtudást azonban nem tüntetett fel sehol, a Nemzetgazdasági Minisztériumtól megtudtuk, azért nem, mert nincsen nyelvvizsgája.

Rákérdeztünk, hogy a nyelvvizsga hiányában beszél-e idegen nyelveket, de erre a kérdésünkre nem kaptunk választ a minisztériumtól, azt azonban kérdés nélkül is kiemelték válaszukban, hogy 1998 óta képviselő Tállai. Csak találgatni tudunk, ez miért volt fontos.

Vida Ildikó nyomdokain

A korábbi NAV-elnök egyik legemlékezetesebb pillanata volt, amikor André Goodfrienddel próbált beszélni, de inkább tolmácsot kért.

Amikor erről megkérdezték Tállait, azon kevesek közé tartozott a Fideszben, akik megvédték Vidát, szerinte nincs feltétlenül szüksége a nyelvtudásra, mert

Magyarországon a magyar nyelv törvényei szerint adóznak.

Az NGM-ben információink szerint már azzal poénkodnak az ott dolgozók, hogy Tállai hozza magával Vida tolmácást a minisztériumba. “Mi változna azzal, hogy az adóhivatal beköltözik ide?”, tette fel a kérdést egyik forrásunk, utalva Varga miniszter szavaira.

Gyámság alatt

Információink szerint Tállai jobbkezeként érkezik az adóhatóság közvetlen szakmai vezetőjének Pankucsi Zoltán, ő most az adózásért és számvitelért felelős helyettes államtitkár. Hornung Ágnes pénzügypolitikáért felelős államtitkári kinevezése is összefügg azzal, hogy Tállai veszi át az adóügyeket. Pankucsi is, Hornung is beszél angolul, utóbbi ráadásul LinkedIn-profilja szerint több uniós intézménynél is dolgozott már, saját bevallása szerint magas szintű angol nyelvtudással rendelkezik.

Természetesen az NGM mellett megkerestük Tállai államtitkárt is, eddig még nem válaszolt levelünkre.